PYRENÆERNE
Spanien
Juni 2004

Internetversion

Dansk Ornitologisk Forening
Birdlife Denmark

Frands E. Jensen og John Speich

Forord

DOFs Københavnsafdeling arrangerede atter en tur til Pyrenæerne i perioden 19. – 27. juni 2004 med 16 deltagere og to ledere. Turen blev gennemført i to Mercedes Vito minibusser samt en Peugeot 307. Vi boede på tre forskellige hoteller, der var bestilt hjemmefra, imens Weco-Rejser tog sig af flytransport og billeje.
De første dage var helliget steppeområdet ved Belchite øst for Zaragoza, imens resten af turen foregik i de imponerende bjerge med enkelte afstikkere til den franske side. Vejret og ikke mindst lammegribbene var med os, og vi kunne nyde dem og den gode spanske sommer med sol og varme.
Hermed en varm tak til samtlige deltagere for endnu en vellykket DOF tur, en tak til Mona og Arne Rasmussen, Aase og Jørgen Møller, Hanne og Flemming Lüttge, Peter Schjødt, Per Clausen Pedersen, Asta og Magnus Bang Hansen, Birte Andersen, Mary Holm Larsen, Annelise Skov, Henrik Hammersholt, Kirsten Breddam og Lisbeth Strandmark.

John Speich	Frands Jensen
Strandegårdsvej 10	Grimskær 19 
2650 Hvidovre	3660 Stenløse
speich@mail.tele.dk	kirsten.frands@mail.tele.dk 

Turoversigt:

Lørdag den 19/6: 
Kastrup (CPH) – Barcelona Lufthavn – Fuentes de Ebro – Aftentur til Plañeron – Fuentes de Ebro

Søndag den 20/6: 
Fuentes de Ebro – Torrecilla de Valmadrid – Plañeron – Belchite (ruinby og ravinen) – Fuentes de Ebro – Plañeron (aftentur) – Fuentes de Ebro

Mandag den 21/6:
Fuentes de Ebro – Huesca (indkøb) – Los Mallos de Riglos – Jaca – Aftentur til Citadellet 

Tirsdag den 22/6:
Jaca – Puente la Reina – Valle de Hecho/Garbadito – Valle de Hecho (bunden) – Jaca

Onsdag den 23/6:
Jaca – Biescas (indkøb) – Puente del Portalet (grænsen) – Lac de Bious-Artigues (Frankrig) – Panticosa – Jaca

Torsdag den 24/6:
Jaca – Monasterio de San Juan de la Peña – Bujaruelo-dalen via Torla – Hotel Peña Montañesa nær Aínsa

Fredag den 25/6: 
Hotel Peña Montañesa – San Juan de Plan – Bielsa (indkøb) – Túnel de Bielsa (grænsen) – Lac de Pic Long – Hotel Peña Montañesa.

Lørdag den 26/6: 
Hotel Peña Montañesa – Aínsa (indkøb) – Sø ved Bielsa – Valle de Pineta – Hotel Peña Montañesa.

Søndag den 27/6: 
Hotel Peña Montañesa – Barcelona Lufthavn via La Pueblo de Castro – Kastrup (CPH).

Dagbog

Lørdag den 19/6:
Alle var mødt op i Kastrup Lufthavn til gruppeindcheckning kl. 7.15. Efter ankomst til Barcelona ved halvtolv-tiden samt en længere ventetid ved biludlejningen lykkedes det i dejligt sommervejr at rulle ud ad byen ved 14-tiden. Efter et par timers kørsel ad hovedvej A2 – pas på, der er lavet om på hovedvejsnumrene for nylig – samt et indkøbsstop, drejede vi fra mod byen Rubio, beliggende i et mindre bjergområde med nåleskov og kornmarker. Vi kunne nyde sangen fra gulirisk, gærdeværling og sydlig nattergal til vores sene spanske frokost. Også biæder var i luften … men så glemte vi alt om ost og lufttørrede skinker, idet der over bakkekammen var gang i et spændende rovfugletræf. En gammel høgeørn og en dværgørn af lys model fik selskab af en slangeørn samt en musvåge. Du godeste, sikken en start på turen.
De første sorte glenter og hvide storke kunne noteres, inden vi var fremme ved Hostal Elena i Fuentes de Ebro ved 19.30-tiden. Efter indlogering drønede vi mod Plañeron, hvor dværglærker, triel, stor tornskade samt spidshalede og sortbugede sandhøns var rare arter, inden vi vendte næbbet mod hotellet og den ventende middag. 

Søndag den 20/6:
Efter morgenmad kørte vi mod Zaragoza for at dreje fra langs småbjergene mod Torrecilla de Valmadrid. En næsten gammel kongeørn var det første, der fik os ud af bilerne, men bl.a. flere slangeørne, rødhøns, biædere, hærfugle og rødhovedede tornskader var også med til at sætte de smukke omgivelser i relief. Ved Plañeron var der atter sandhøns, triel, dværg-, kalander-, top-/thekla- og korttåede lærker på programmet, og her i middagsheden var også turens første gåsegribbe steget til vejrs.
Frokosten blev indtaget i skyggen af pinjeskoven bag Belchite, inden vi fortsatte til ravinen tæt på byen. Her havde vi fornøjelsen af et vandrefalkepar med 2 flyvefærdige unger. Lærkefalk, pirol, blådrossel, stylteløber og spottesanger var fine arter på dette smukke sted. De knapt så smukke nærliggende ruiner belønnede os med både almindelig, middelhavs- og sørge-stenpikker samt blådrossel.
Efter aftensmaden forsøgte vi ved 21.30-tiden at finkæmme Plañeron for evt. dupontlærke. 0 duponter, men 4-6 trieler samt ”de andre lærker” var gode nok.

Mandag den 21/6:
Pakket og parat kørte vi i solskin opad til de ventende bjerge. Efter indkøbsstop i Huesca gik det mod bjergknoldene ved Los Mallos de Riglos, hvor frokosten skulle indtages. Forinden havde vi haft gang i tælleapparatet, idet flokke af gåsegribbe og sorte glenter var på banen. Også de første røde glenter og lidt ådselsgribbe røg i bogen. Under frokosten kunne vi bl.a. hygge os med kolonien af gåsegribbe, vandrefalk, slangeørn, alpesejler og dristige bjergbestigere.
Ved 15-tiden fortsatte vi langs Rio Gallego og vej A 1205 til Jaca, en smuk vej med orkideer i vejkanten og hedelærke, biædere, stenspurv, rørhøg og duehøg blandt vore fjerede venner.
Efter ankomsten til Hotel Ramiro I, beliggende i hjertet af Jaca, var der inden middagen tid til et besøg ved det gamle citadel, hvor adskillige stenspurve levede i harmoni med gråspurve og enkelte skovspurve.

Tirsdag den 22/6:
Dagen var afsat til Valle de Hecho med en afstikker til Garbadito. Et stop ved ”pilgrimsbroen” ved Puente la Reina gav halemejser, grå fluesnapper og dagens første dværgørn. I strålende sol fortsatte vi op i ”Ekkodalen”. Under et stop var der pædagogisk fremvisning af gærde- og klippeværling og et stop ved ”Hells Gate” scorede Peter en stendrossel, imens vi andre nøjedes med bjergvipstjert.
Ved 11.30-tiden nåede vi frem til Garbadito beliggende smukt i 1300 meters højde med udsigt til flere bjergmassiver. Som trøst for manglende murløber var der opvisning af vandrefalk, 3 lammegribbe samt gåsegribbe ad libitum. Flere af vore hjemlige småfugle kunne noteres, og af specialiteter er bjergløvsanger og citronsisken (Per) værd at fremhæve.
Resten af dagen blev tilbragt i bunden af dalen, hvor vandstær, gulspurv og mudderklire var nye turarter. Det var dog slangeørn og et par nærgående ådselsgribbe, der stjal billedet i de smukke omgivelser.

Onsdag den 23/6: 
Efter morgenmaden kunne vi atter sole os på vej mod Frankrig via Portalet. Under et indkøbsstop i Biescas hørte vi et par lystige vagtler pludre fra en mindre græsmark midt i byen.
Kort før Portalet stoppede vi for at kigge efter de første ”alpine” arter. Over den orkidebevoksede græseng var der gang i sangen fra sanglærke og bjergpiber, der hastigt blev tilsidesatte, idet en fotogen han af stendrossel sang fra toppen af en telefonpæl. En ligeledes fotogen alpeallike kredsede lavt over os, måske i håbet om en godbid. 
Ved søen Lac de Bious-Artigues vrimlede der med turister, hvorfor vi, efter at have kigget på en smuk hvepsevåge, foretrak at vende bilerne og køre tilbage og tage en afstikker til Panticosa. Det mest ophidsende hér var en badende vandstær samt søde sortmejser og topmejser i nåletræerne.

Torsdag den 24/6:
Hotelskiftedag. Vi brugte formiddagen ved det imponerende kloster San Juan de la Peña, der ligger i ligeså imponerende omgivelser. Gåse- og ådselsgribbe fik vi set både fra oven og fra neden – nogle i luften og nogle på redehylder. En lammegrib blandede sig i selskabet, og Henrik fik sin vandrefalk. Spætmejse og hvidskægget sanger var nyt blandt småpipsene.
Efter kaffepause på hotel Ordesa i udkanten af Torla kørte vi ind til bunden af den smukke dal Bujaruelo. Desværre fik ikke alle set de 2-4 citronsisken, vi sluttede med, inden turen gik imod Aínsa. Herfra var der kun et par km til vores sidste luksushotel, Peña Montañesa med udsigt til bjerget af samme navn. Vejret var for resten ganske udmærket også denne dag. 

Fredag den 25/6:
Vi startede dagen med lidt kratlusk overfor hotellet, hvor buske, spredte nåletræer og et mindre vandløb gav gode muligheder for småfugle. Sorthovedet-, hvidskægget- og mestersanger var på banen sammen med bl.a. gærdeværling, bjergløvsanger, rødhovedet og rødrygget tornskade. Af rovtøj var her morgenfriske slange- og dværgørn.
Da der stadig lå en dyne af skyer over højderne, gjorde vi en afstikker til bjergområdet ved Plan.
Her gik vi ”lammegribbe-grasat,” ved at 3 voksne af slagsen gav flyveopvisning på fornuftig afstand. En af dem var endog så venlig at sætte sig til skue på en klippeknold, hvilket gav en god gang teleskoptest. At der samtidig var 2 legende vandrefalke og de sædvanligt anmassende gåsegribbe i luften, gjorde det ikke dårligere. En cettisanger eksploderede ved den mindre embalse (opdæmning) vi stod ved.
Ved 11-tiden var skyerne næsten forduftet og vi begav os gennem Bielsa-tunnelen og befandt os i Frankrig. Efter frokostpause gik det ad snoede veje opad mod Lac de Pic Long beliggende i 2078 meters højde. 2 kongeørne med en unge på slæb og ligeledes 1 lammegrib med afkom var nydelige aktører i disse flotte omgivelser med sneklædte skråninger bevokset med alperoser. Efter kaffe og pandekager på stedets lille cafe, vadede vi ud i området, hvor gemser og murmeldyr for en stund fik os til at glemme fuglene.

Lørdag den 26/6:
Inden afgang var der atter morgentur i omegnen. Misteldrossel, stenspurv, digesvale og en forbiflyvende purpurhejre var blandt morgenens iagttagelser. Under indkøbsstoppet i Ainsa kunne vi notere lille præstekrave og middelhavsmåger ved den brusende flod, der skærer sig igennem byen.
Ved en fladbundet sø nær Bielsa var der hvepsevåge i luften, som i øvrigt var ved at blive godt lun – altså luften. En rørhønefamilie var eneste tegn på fugleliv i den ellers fiskerige sø.
En vandretur på Valle de Pinetas sydskråning var en rigtig god ide. Med flotte kulisser omkring os scorede vi følgende delikate rovfugle: 2 kongeørne, 10 gåsegribbe, 1 slangeørn samt ikke mindre end 4 selskabelige lammegribbe, hvoraf den ene var af yngre årgang. Det lykkedes for os at finde skygge til frokosten, hvilket var godt, da temperaturen havde sneget sig op på 30 grader.
Ved Monte Perdido, der ligger for enden af dalen, nød vi en vandstær, kaffe, kølig øl og is ved en mindre café, inden vi vendte tilbage til hotellet.
På denne turens sidste aften var der gang i den gode spanske mad og vin. Sammen med sidstnævnte hyggede vi os i hinandens selskab under en smuk stjerneklar nattehimmel.
Søndag den 27/6:
Efter en tur i omegnen samt morgenmad, var der afgang mod Barcelona – men da vi først skulle med aftenflyet kl. 18.25, havde vi god tid til et par afstikkere.
På vej fra Aínsa til Barbastro drejede vi således fra ad en smuk vej, der munder ud i den mindre by San Román de Castro. I et bakket landskab med maki og spredte buske røg en provencesanger over vejen, og et stop hér gav derudover hærfugl, theklalærke, hedelærke, sorthovedet sanger og slangeørn. Ved en nærliggende flod hørtes pirol, og en af turens få blåmejser blev set.
På vej mellem Benabarre og Lleida ad N230 kørte vi fra mod Camporrélls og kom gennem et flot lokalt klippeområde, der bl.a. kunne fremvise en flok alpesejlere, vandrefalk, blådrossel og stenspurve, hvoraf én var trafikdræbt, så kendetegnene kunne studeres på nærmeste hold.
Temperaturen havde sneget sig op omkring de 35 grader. Puh … airconditioningen i bilerne kunne næsten ikke følge med.
Frokosten blev indtaget ved en ikke særligt charmerende motorvejsudfletning med lidt fugtig bevoksning, hvor vi fik turens første og eneste pungmejse i selskab med spottesanger.
Resten af turen var den sædvanlige rutine med hjemkomst sidst på aftenen til en kølig og våd dansk sommer.

Systematisk liste over iagttagne fugle

Fiskehejre (Ardea cinerea)
I alt 8 noteret. De fleste fra bus i fart.

Purpurhejre
1 forbiflyvende ved hotel Pena Montanesa

Hvid stork (Ciconia ciconia)
Ca. 30 fugle set, muligvis flere. Flest i lavlandet.

Gråand (Anas platyrhynchos)
6 set fra bus i fart. 2 ved inddæmmet sø Belchite.

Hvepsevåge (Pernis apivorus)
1 Lac Arteiqe (Frankrig), 1 Valle de Pineta.

Sort glente (Milvus migrans)
Meget almindelig overalt.

Rød glente (Milvus milvus)
Ret almindelig i højlandet og bjergene med over 30 iagttagelser.

Ådselsgrib (Neophron percnopterus)
30-40 iagttagelser i alt må siges at være pænt. Adskillige på fin afstand.

Gåsegrib (Gyps fulvus)
Meget almindelig overalt, hvor det lugtede bare en lille smule af klipper. Koloni ved Los Mallos de Riglos samt San Juan de la Pena.

Lammegrib (Gypaetus barbatus)
I alt blev der set 14 fugle på turen: 3 (1juv.) Garbadito, 1 San Juan de la Pena, 3 Plan, 2 (1 imm.) Lac Oredon (Frankrig), 1 nær Torla samt 4 (1 juv.) Valle de Pineta. Et storstilet program til lammegribbens fremme har resulteret i markant fremgang, således at der i alt yngler 65-70 par i Pyrenæerne.

Slangeørn (Circaetus gallicus)
Set på de fleste lokaliteter med i alt 14 iagttagelser, muligvis flere.

Duehøg (Accipiter gentilis)
1 langs flod på vej mod Jaca.

Spurvehøg (Accipiter nisus)
1 nær Torla samt 1 fra bus i fart.

Musvåge (Buteo buteo)
Ret almindelig med ca.20 observationer.

Høgeørn
1 ad. i selskab med slangeørn, dværgørn og musvåge ved bakket område nær byen Rubio imellem Barcelona og Lleida. 

Kongeørn (Aquila chrysaetos)
1 imm. Torecilla de Valmadrid (nær Zaragoza),  3 (2 ad. 1 juv.) Lac Oredon. 2 Valle de Pineta. 

Dværgørn (Hieraaetus pennatus)
I alt 10 noteret, flest i bakkede områder. Alle i lys fase.

Tårnfalk (Falco tinnunculus)
Almindelig i både lavland og Bjerge.

Lærkefalk (Falco subbuteo)
1 ravinen ved Belchite,

Vandrefalk (Falco peregrinus)
I alt 10 noteret:1 par med 2 store unger ravinen ved Belchite, 1 Los Mallos de Riglos, 1 Garbadito, 1 San Juan de la Pena, 2 Plan samt 1 klipper La Puebla de Castro.

Rødhøne (Alectoris rufa)
8-10 på vej mellem Torecilla de Valmadrid – Belchite.

Vagtel (Coturnix coturnix)
 2 spillende på mark midt Biesca.

Grønbenet rørhøne (Gallinula chloropus)
Familie i sø nær Bielsa.

Stylteløber (Himantopus himantopus)
4 småsøer Belchite. 

Lille præstekrave (Charadrius dubius)
2 flod i Ainsa.

Mudderklire (Actitis hypoleucos)
1 Valle de Echo.

Hættemåge (Larus ridibundus)
Koloni nær Bujaralos samt enkelte indlandsiagttagelser.

Gulbenet sølvmåge (Larus cachinnans)
Enkelte ved Ainsa.

Sortbuget sandhøne (Pterocles orientalis)
1 + 6 Planeron.

Spidshalet sandhøne (Pterocles alchata)
3 + 2 Planeron.

Klippedue (Columba livia)
Et par observationer havde dragt som klippedue.

Ringdue (Columba palumbus)
Almindelig.

Tyrkerdue (Streptopelia decaocto)
Almindelig omkring byer. 

Turteldue (Streptopelia turtur)
Almindelig i lavlandet.

Gøg (Cuculus canorus)
2 Garbadito, enkelte fra bus i fart.

Kirkeugle (Athene noctua)
1 + 1 Planeron.

Mursejler (Apus apus)
Meget almindelig overalt.

Alpesejler (Apus melba)
4 Los Mallos de Riglos, 10 San Juan de la Pena, 20 la Puebla de Castro.

Biæder (Merops apiaster)
Set ret almindeligt på de fleste egnede lokaliteter.

Hærfugl (Upupa epops)
Ret almindelig.

Sortspætte (Dryocopus martius)
1 Garbadito.

Stor flagspætte (Dendrocopos major)
1 San Juan de la Pena, 2 Valle de Pineta, 3 Torla

Kalanderlærke (Melanocorypha calandra)
Almindelig ved  Planeron.

Korttået lærke (Calandrella brachydactyla)
Ret almindelig ved Planeron.

Dværglærke (Calandrella rufescens)
Almindelig ved Planeron. 

Toplærke (Galerida cristata)
Som vanligt blev kun nogle få nøje bestemt fra nedenstående.

Theklalærke (Galerida theklae)
Nogle få identificeret fra ovenstående. Begge arter ret almindelige. Toplærke især ved dyrkede områder, mens Theklalærken dominerer i mere stenede og buskrige områder.

Hedelærke (Lullula arborea)
1 nær Jaca, 3 bag hotel Pena  Montanesa, 2 nær Barbastro.

Sanglærke (Alauda arvensis)
2 Portalet, 1, San Juan de la Pena. En typisk højlandsfugl i Spanien.

Digesvale (Riparia riparia)
1 nær Planeron, 1 bag hotel  Pena Montanesa.

Klippesvale (Ptyonoprogne rupestris)
Almindelig på egnede lokaliteter i højlandet.

Landsvale (Hirundo rustica)
Meget almindelig.

Bysvale (Delichon urbica)
Almindelig de fleste steder.

Bjergpiber (Anthus spinoletta)
Almindelig over trægrænsen, hvor den er karakterfugl og synger ivrigt på denne tid af året.

Bjergvipstjert (Motacilla cinerea)
Vi så over 50 fugle både over og under trægrænsen i bjergene.

Hvid vipstjert (Motacilla alba)
Sås de fleste steder.

Vandstær (Cinclus cinclus)
1 Valle de Echo, 1 Valle de Pineta, 1 Panticosa,1 Lac de Oredon.

Gærdesmutte (Troglodytes troglodytes)
Ret almindeligt set og hørt i højlandet.

Jernspurv (Prunella modularis)
Almindelig i højlandet til over snegrænsen.

Rødhals (Erithacus rubecula)
Almindelig i bjergene.

Sydlig nattergal (Luscinia megarhynchos)
Almindelig i lavlandet.

Husrødstjert (Phoenicurus ochruros)
Meget almindelig specielt i højlandet, og absolut en karakterfugl i det alpine.

Sortstrubet bynkefugl (Saxicola torquata)
I alt 15 spredte observationer.

Stenpikker (Oenanthe oenanthe)
Karakterfugl i bjergene, enkelte i lavlandet.

Middelhavsstenpikker (Oenanthe hispanica)
Par med unger Planeron, 3 Torecilla de Valmadrid, enkelte fra bus i fart.

Sørgestenpikker (Oenanthe leucura)
2 ved ruinbyen i Belchite 

Stendrossel (Monticola saxatilis)
1 Valle de Echo, 1 flot han nær Le Portalet.

Blådrossel (Monticola solitarius)
1 ravinen ved Belchite, 2 ruinbyen Belchite, 1 Los Mallos de Riglos, 1 ved klipperne imellem Ainsa-Barbastro 

Solsort (Turdus merula)
Almindelig mange steder.

Sangdrossel (Turdus philomelos)
10-15 observationer.

Misteldrossel (Turdus viscivorus)
6 iagttagelser fra bjergskovene, 2 Torecilla de Valmadrid

Cettisanger (Cettia cetti)
1 Valle de Plan

Cistussanger (Cisticola juncidis)
Enkelte fra bus i fart.

Spottesanger (Hippolais polyglotta)
1 familie ravinen Belchite, 1 nær Ainsa, 1 under froststop på vej mod Barcelona

Provencesanger (Sylvia undata)
1 La Puebla de Castro

Hvidskægget sanger (Sylvia cantillans)
2 San Juan de la Pena, 4 i området bag hotel Pena Montanesa 

Sorthovedet sanger (Sylvia melanocephala)
3 bag hotel Pena Montanesa, 8 imellem Ainsa-Barbastro, flere hørt

Mestersanger (Sylvia hortensis)
1 bag hotel Pena Montanesa

Havesanger (Sylvia borin)
Almindelig især i bjergskovene.

Munk (Sylvia atricapilla)
Almindelig i højlandet.

Bjergløvsanger (Phylloscopus bonelli)
2 Garbadito, 1 nær Ainsa, 2 bag hotel Pena Montanesa,

Gransanger (Phylloscopus collybita)
Almindelig i højlandet - alle af nominatracen (altså ingen iberiske).

Fuglekonge (Regulus regulus)
Enkelte Garbadito.

Rødtoppet fuglekonge (Regulus ignicapillus)
Almindelig i blandet, men især løvskov i højlandet.

Grå fluesnapper (Muscicapa striata)
1 Los Mallos de Riglos, 2 Puente la Reina, 

Halemejse (Aegithalos caudatus)
4 Puente de la Reina, 2 bag hotel Pena Montanesa, flere hørt i bjergskovene 

Sumpmejse (Parus palustris)
2 efter Portalet (Frankrig)

Topmejse (Parus cristatus)
Almindelig i fyrreskove i bjergene.

Sortmejse (Parus ater)
Almindelig i bjergene.

Blåmejse (Parus caeruleus)
Under 10 iagttagelser

Musvit (Parus major)
Som blåmejse

Spætmejse (Sitta europaea)
3 Monasterio de San Juan de la Pena

Træløber (Certhia familiaris)
3 Garbadito, enkelte hørt i bjergskovene

Pungmejse (Remiz pendulinus)
1 par i let fugtigt område under frokostpause på vej mod Barcelona

Pirol (Oriolus oriolus)
2 ravinen ved Belchite, 1 imellem Ainsa-Barbastro

Rødrygget tornskade (Lanius collurio)
Meget almindelig i højlandet.

Sydlig Stor tornskade (Lanius meridionalis)
I alt 6 noteret i lavlandet omkring Planeron

Rødhovedet tornskade (Lanius senator)
Ret alm. i lavlandet

Skovskade (Garrulus glandarius)
Almindelig i bjergskovene.

Husskade (Pica pica)
Almindelig overalt.

Alpeallike (Pyrrhocorax graculus)
Almindelig i flokke det højalpine. 1 lavt over os ved Le Portalet.

Alpekrage (Pyrrhocorax pyrrhocorax)
Almindelig i det alpine, også i flokke. Enkelte fugle i lavlandet.

Allike (Corvus monedula)
Almindelig

Sortkrage (Corvus corone corone)
Meget almindelig i Pyrenæerne. 

Ravn (Corvus corax)
Enkelte i lavlandet, herefter almindelig i Pyrenæerne.

Ensfarvet stær (Sturnus unicolor)
Meget almindelig overalt. 

Gråspurv (Passer domesticus)
Almindelig de fleste steder.

Skovspurv (Passer montanus)
Enkelte i Citadellet i Jaca

Stenspurv (Petronia petronia)
3 på vej mod Jaca, hørt bag hotel Pena Montanesa, adskillige i Citadellet i Jaca, enkelte i klipper imellem Ainsa-Barbastro

Bogfinke (Fringilla coelebs)
Almindelig i Pyrenæerne. 

Gulirisk (Serinus serinus)
Meget almindelig de fleste steder.

Citronsisken (Serinus citrinella)
1 Garbadito, 4 Valle de Bujaruelo

Grønirisk (Carduelis chloris)
Ca. 20 jævnt fordelt på hele turen.

Stillits (Carduelis carduelis)
Meget almindelig på de fleste lokaliteter.

Tornirisk (Carduelis cannabina)
Almindelig i bjergene.

Dompap (Pyrrhula pyrrhula)
2 Garbadito

Gulspurv (Emberiza citrinella)
Enkelte i højlandet

Gærdeværling (Emberiza cirlus)
Ret almindelig i det meste af de lavere liggende egne af Pyrenæerne.

Klippeværling (Emberiza cia)
I alt 8 noteret fra bjergene

Bomlærke/Kornværling (Miliaria calandra)
Almindelig især i lavlandet

Af pattedyr sås Murmeldyr og Gemser.